Rozhodnutie Komisie
z 10. januára 2003,
ktorým sa mení a dopĺňa rozhodnutie 2000/159/ES o dočasnom schválení plánov tretích štátov týkajúcich sa rezíduí podľa smernice Rady 96/23/ES
(oznámené pod číslom C(2002) 5565)
(Text s významom pre EHP)
(2003/16/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES zo dňa 29. apríla 1996 o kontrolných opatreniach pri niektorých látkach a ich rezíduách v živých zvieratách a produktoch živočíšneho pôvodu a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS [1], a najmä na článok 29 uvedenej smernice,
so zreteľom na smernicu Rady 72/462/EHS zo dňa 12. decembra 1972 o veterinárnych a hygienických otázkach dovozu hovädzieho dobytka, oviec, kôz a prasiat, čerstvého mäsa alebo mäsových výrobkov z tretích krajín [2], naposledy zmenenú a doplnenú nariadením (ES) č. 1452/2001 [3], a najmä na článok 3 uvedenej smernice,
keďže:
(1) rozhodnutie Komisie 2000/159/ES zo dňa 8. februára 2000 o dočasnom schválení plánov tretích štátov týkajúcich sa rezíduí podľa smernice Rady 96/23/ES [4], naposledy zmenené a doplnené rozhodnutím 2002/336/ES [5], stanovuje zoznam tretích štátov, ktoré predložili plán, v ktorom uviedli, aké záruky ponúkajú v oblasti monitoringu skupín rezíduí a látok uvedených v prílohe I smernice 96/23/ES;
(2) niektoré tretie krajiny predložili Komisii plány monitoringu rezíduí v produktoch a druhoch, ktoré pôvodne neboli v prílohe rozhodnutí 2000/159/ES obsiahnuté. Vyhodnotenie týchto plánov monitoringu rezíduí a doplnkové informácie, ktoré Komisia vyžiadala, poskytli dostatočné záruky, pokiaľ ide o monitoring rezíduí v uvedených produktoch alebo druhoch v daných tretích štátoch;
(3) rozhodnutie 2000/159/ES by sa preto malo zodpovedajúcim spôsobom zmeniť a doplniť;
(4) opatrenia tohto rozhodnutia sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha rozhodnutia 2000/159/ES sa mení v súlade s prílohou tohto rozhodnutia.
Článok 2
Toto rozhodnutie je určené členským štátom.
V Bruseli 10. januára 2003